Document ID: /roh_data/filtered/fineweb-2-filterrobots_roh.jsonl.gz/26319

La lescha per survegliar il traffic da telecommunicaziun e da posta va uschia per la terza giada enavos en il Cussegl naziunal. La Chombra gronda insista che las datas da telefon ston vegnir arcunadas explicitamain en la Svizra, i sa tractia da datas sensiblas. Quitads fetschia il fatg, che questas datas pudessan potenzialmain vegnir arcunadas insanua sin il mund e betg en Svizra.
Vinavant arcunar datas per sis mais
Il Cussegl dals chantuns percunter è suandà a l’avis da la ministra da giustia Simonetta Sommaruga. Ella ha fatg attent ch’i na saja betg pussaivel da controllar, schebain las datas vegnian arcunadas en Svizra. Las datas da telefon inditgeschan, tgi che ha telefonà cura cun tgi e quant ditg.
Ina decisiun dals cussegls datti però gia: Las datas da telefon duajan er vinavant vegnir arcunadas per sis mais. Oriundamain vuleva il Cussegl federal auzar questa limita sin 12 mais. Per betg periclitar la proposta, aveva el dentant desistì da questa pretaisa.
RR novitads 12:00